Vier in hof ná aanval op plaasgesin by Wellington
Onderwerp: Vier in hof ná aanval op plaasgesin by Wellington Tue Feb 09, 2010 10:16 pm
Wellington - Vier mense wat na bewering Sondag betrokke was by 'n aanval op 'n Wellingtonse boer wat die plaasgemeenskap hier op hol gehad het, het gister in die plaaslike landdroshof verskyn.
Mnr. Eugen Ramsauer (44) sterk nou tuis aan met 'n gebreekte voetbeentjie en wonde aan sy gesig en hande.
Sy broer, mnr. Johan Ramsauer (45), is steeds in die hospitaal met geskuifde rugwerwels en hy moet nog vir 'n gebreekte skouer geopereer word.
Mnr. Marno Gerber (27), 'n vriend van die boer se dogter, moes vir 'n meswond steke in sy arm kry.
Intussen het mnre. Abraham Geduld (36), Michael Titus (38), Jerome Lewis (28) en me. Jacqueline Dampies (30) op 'n aanklag van aanranding met die opset om ernstig te beseer in die hof verskyn.
Dié drama op die plaas Driefontein het begin toe Eugen Ramsauer twee vreemdelinge in sy agterplaas gekonfronteer het.
Hy en van sy gesinslede het omstreeks 17:15 buitekant toe gegaan nadat die honde begin blaf het. Toe hy die hek wou oopmaak waar die indringers moes verby, het die een aanvaller hom met 'n plank bygedam, het hy gesê.
Sy vrou, Liesel (41), het verduidelik: "Die ander een het met so 'n lang slagmes geloop. My man het dit reggekry om die mes uit sy hand te klap en my meisiekind het vinnig daarmee weggehardloop."
Gerber het die een man agternagesit toe die twee indringers weghardloop. Die een het glo toe 'n mes uitgepluk en Gerber in die arm gesteek. Die ander een het glo eers in die arbeidershuise probeer wegkruip en daarna tussen die wingerde verdwyn.
"My werksmense was wonderlik. Al die jong mense en kinders het soos bye tussen die wingerde in gevlieg om die skelm te soek," het Eugen Ramsauer gesê.
Sy broer het die een beweerde aanvaller uiteindelik agterop die bakkie vas gehad, maar ander vreemdelinge, vermoedelik makkers van die twee, het die soekers met klippe bestook. Die man het losgeruk en saam met Johan Ramsauer van die bakkie afgeval. Só het hy sy skouer gebreek en sy rug beseer. Uiteindelik is vier mense vasgetrek.
"Dit was hel. Nou is ek bekommerd oor my vrou en kinders. 'n Mens weet nooit wanneer daardie mense weer vry is nie, en ek oes nou. Ek kan nie die heel dag by die huis wees nie," het Eugen Ramsauer gesê.